Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 582/13/3304	Nové Mesto nad Váhom, 13.2.2014
EEČ : 2-24-14-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nové Mesto nad Váhom
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	Trestné stíhanie bolo vedené na tom skutkovom základe, že obvinený XXXXX ako otec mal. syna XXXXX, nar. XXXXX v XXXXX a inde riadne neplnil svoju vyživovaciu povinnosť vyplývajúcu mu zo Zákona o rodine a  z rozsudku Okresného súdu v Novom Meste nad Váhom č. k. XXXXX zo dňa 17.05.2012, ktorý nadobudol právoplatnosť a vykonateľnosť dňa 29.05.2012, ktorým mu určil  vyživovaciu povinnosť v sume 70,- Eur mesačne  na mal.  XXXXX a zaviazal ho platiť výživné na maloletého k rukám matky dietaťa XXXXX trvale bytom XXXXX č. XXXXX vždy k 15. dňu v mesiaci vopred, pričom túto si riadne neplnil od 16.11.2012 s výnimkou platby v mesiaci január 2013 vo výške 70,- Eur a s výnimkou platby v mesiaci jún 2013 vo výške 350,- Eur, pričom v predmetnom období nie je vedený v evidencii uchádzačov o zamestnanie na úrade práce, sociálnych vecí a rodiny, je evidovaný v registri Sociálnej poisťovne, pobočka XXXXX ako zamestnanec v pracovnom pomere u zamestnávateľa spol.  XXXXX s.r.o., IČO: XXXXX, XXXXX, XXXXX, a to od 07.06.2012 do 19.03.2013 a zamestnávateľa XXXXX, IČO: XXXXX, XXXXX, XXXXX od 15.04.2013 s čistým mesačným príjom 700 - Eur, čím spôsobil dlh na výživnom celkovo v sume 350,- Eur k rukám matky XXXXX.

lebo zanikla trestnosť činu

Odôvodnenie:
	Poverený príslušník PZ Okresného riaditeľstva  PZ v Novom Meste nad Váhom Obvodného oddelenia PZ v Starej Turej uznesením ČVS:ORP-403/ST-NM-2013 zo dňa 08.07.2013 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona .     

	Uznesením  zo dňa  17.09.2013 poverený príslušník PZ podľa § 206 ods. 1 Trestného poriadku vzniesol obvinenie XXXXX pre prečin  zanedbania povinnej výživy podľa § 207 ods. 1 Trestného zákona  na skutkovom základe uvedenom vo výrokovej časti uznesenia. 

  Svedkyňa a pošk. XXXXX vypovedala, že obvinený XXXXX si vyživovaciu povinnosť riadne neplnil od mesiaca november 2012, pričom uhradil len čiastku 70,- Eur v mesiaci január 2013 a čiastku vo výške 350,- Eur v mesiaci jún 2013. Následne uviedla, že v dlžnom období jej uhradil v mesiaci december 2013 sumu 170,- Eur a v mesiaci január 2014 sumu vo výške 100, - Eur a 27.01.2014 sumu vo výške 150, - Eur. Tiež uviedla vo výsluchu zo dňa 29.01.2014, že obvinený XXXXX jej na výživnom už nič nedlhuje. 

XXXXX vo výsluchu obvineného zo dňa 27.01.2014 uviedol, že vzhľadom k tomu, že nemal dostatok finančných prostriedkov platil výživné na svojho syna nepravidelne, podľa toho ako mu bola vyplatená mzda. Ďalej uviedol, že dňa 24.01.2014 uhradil sumu vo výške 150,- Eur, čím tak uhradil celú dlžnú čiastku na výživnom.  

	Z listinných dôkazov je potrebné poukázať na rozsudok Okresného súdu v Novom Meste nad Váhom č. k. XXXXX zo dňa 17.05.2012, ktorý nadobudol právoplatnosť a vykonateľnosť dňa 29.05.2012, ktorým obv. XXXXX určil  vyživovaciu povinnosť v sume 70,- Eur mesačne  na mal.  XXXXX a zaviazal ho platiť výživné na maloletého k rukám matky dietaťa XXXXX trvale bytom XXXXX č. XXXXX vždy k 15. dňu v mesiaci , rodný list XXXXX, správu Úradu práce, sociálnych vecí a rodiny XXXXX, Sociálnej poisťovne pobočka XXXXX, výpisy z účtu vedeného vo VÚB , a.s. na poškodenú XXXXX zo dňa 30.06.2013, 31.01.2014, doklad o vklade na účet poškodenej zo dňa 24.01.2014, upovedomenie o začatí exekúcie zo dňa 10.05.2013 a ďalšie.

 Trestného činu zanedbania povinnej výživy podľa § 207 ods. 1 Trestného zákona  sa dopustí ten, kto najmenej tri mesiace  v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.

	Podľa § 86 ods. 1  písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h/ Trestného poriadku  prokurátor zastaví trestné stíhanie, ak zanikla trestnosť činu.

	Z výsledkov vykonaného dokazovania je zrejmé, že obv. XXXXX si neplnil v období od 16.11.2012 vyživovaciu povinnosť na mal. XXXXX, vyplývajúcu zo Zákona o rodine a z rozsudku Okresného súdu v Novom Meste nad Váhom č. k. XXXXX zo dňa 17.05.2012, ktorý nadobudol právoplatnosť a vykonateľnosť dňa 29.05.2012, čím spôsobil dlh na výživnom v sume 350,- Eur .  Následne však  obvinený  dlžné výživné  v plnej výške uhradil,  čo potvrdila vo výpovedi aj svedkyňa a poškodená XXXXX.

	Vzhľadom k horeuvedeným skutočnostiam je potrebné konštatovať, že obv. XXXXX svoju vyživovaciu povinnosť, ktorú zanedbal, dodatočne v celom rozsahu splnil, pričom neplatenie výživného nemalo pre oprávnené osoby trvalé nepriaznivé následky, a preto je daný dôvod na zastavenie trestného stíhania podľa § 215 ods. 1 písm. h/ Trestného poriadku. 

	Na základe vyššie uvedeného som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Alexandra Galková
prokurátorka